આદર્શની રીતે, જ્ઞાનની રીતે ઘણી ઊંચાઈ ગીતામાં હોવા છતાં આપણા રોજબરોજના જીવનમાં એનું અવતરણ થાય છે ખરું ? આવડુ મોટું 700-800 પાનાનું ગીતારહસ્ય અથવા કર્મયોગશાસ્ત્ર લખનાર લોક માન્ય ટિળકે અંદર લખ્યું છે કે મૂળભૂત રીતે ગીતા સામાન્ય લોકોના વહેવારને ઉપયોગી થાય એટલા માટે લખાઈ છે. વિનોબા ભાવેએ એમ કહ્યું કે ગીતા છે ને તે મારા વહેવારને શુદ્ધ કરવા લખાઈ છે. અને ‘એસેઝ ઓન ગીતા’ આવો અદ્ભૂત ગ્રંથ જેમણે આપ્યો શ્રી અરવિન્દ – એમ કહેવાય છે કે અરવિન્દે એ લખ્યો નથી, કોઈક શક્તિએ એની આગળ લખાવ્યો છે. એમાં એમણે એક જગ્યાએ લખ્યું છે કે અલબત્ત ગીતા વહેવારનો ગ્રંથ નથી પણ તમારા વહેવારને આધ્યાત્મિક કક્ષા સુધી લઈ જતો ગ્રંથ છે. ગીતાની અનન્યતા હોય તો આ છે એ આપણી પાસે એવો માર્ગ રજૂ કરે છે કે જે આપણને રોજબરોજના જીવનમાં આરામથી રહી શકાય, સંવાદથી રહી શકાય અને પાછા ઉપર – ઉપર – ઉપર આપણને ખબર ન પડે એમ જાતા જઈએ અને છેવટે પરમ સુખને પરમ આનન્દને પ્રાપ્ત કરી શકીએ.